Papersnake/gushiwen huggingface dataset:
哭韩积中二首
王之道（宋代）

多能倾相府，高义著房州。
脱略通侯贵，追随逐客游。
敢论当世比，曾向古人求。
怊怅今楼护，黄泉已再秋。
酬刘起居卧病见寄
钱起（唐代）

承颜看彩服，不觉别丹墀。味道能忘病，过庭更学诗。

缭垣多画戟，远岫入书帷。竹静携琴处，林香让果时。

声同叨眷早，交澹在年衰。更枉兼金赠，难为继组词。
蟋蟀二首
白玉蟾（宋代）

秋暮何聊饮不多，素空皓月舞傞傞。
也知落叶风前拍，似应寒蛩砌下歌。
九日长干寺别友人
陈芹（明代）

精舍长干绕，清池曲路通。
双桥云影上，疏雨梵声中。
晚岫沉孤翠，秋英吐艳红。
嘉辰聊一醉，世路漫西东。
霖雨诗
曹毗（魏晋）

洪霖弥旬日，翳翳四区昏。
紫电光牖飞，迅雷终天奔。
和吴子范自寿 其三
王汝赓（清代）

将相名流出一门，当年教育至今存。孙吴谋略传衣钵，卫霍趋跄晋寿樽。

岂但分荣光戚友，待看贻福到儿孙。九如天保君应备，智慧灵台有宿根。
瑞鹤仙·五云翔碧汉
佚名（宋代）

五云翔碧汉。望卿月光中，老人星现。黄堂盛华宴。庆君恩、许奉安舆游衍。鹿城壮观。幸王母、人间得见。望君侯、彩服称觞，喜溢万家欢抃。堪羡。一生福善，九表康宁，万锺尊显。肩舁上殿。封两国、未应晚。管阴功、何止平反，一笑钧陶惠满。看瑶池、手种蟠桃，著花万遍。
成德乐
王表（唐代）

赵女乘春上画楼，一声歌发满城秋。

无端更唱关山曲，不是征人亦泪流。
和富公权宗丞十站
王之道（宋代）

后来模楷复何人，千载风流郭泰巾。
欲睹诗豪兼草圣，一尊聊发洞庭春。
起来
许月卿（宋代）

起来霜月冷飕飕，清兴催人不自由。
万户千门胡蝶梦，五更三点黑貂裘。
旦公待旦霜如雪，时夜如诗月似钩。
明日人来问寄字，一天霜月倚西楼。
得失吟
邵雍（宋代）

时难得而易失，心虽悔而何追。
不知老之已至，不知志与愿违。
符子太仆出守韶郡赋此以赠符子昔尝作倅于韶也 其一
严嵩（明代）

韶阳人吏拜旌麾，为政风流记昔时。新佩鱼符称剌史，重来竹马候童儿。

花间露冕春行县，烛里摊书夜坐帷。若见陇头梅发处，因题佳句一相思。
钱塘纪行
王冕（元代）

废苑荒凉官树老，春雨濛濛长芳草。
翠石玲珑绾毒蛇，土花乱贴榆钱小。
犹忆建炎南渡时，五云护拥蛟龙旌。
金舆玉辇事游幸，名花不待东风吹。
紫霞蒲萄动春浪，腰鼓腾雷盘锦杖。
千官景从轩冕入，歌声婉转青天上。
阊闾新启铜龙楼，长江万里为鸿沟。
中原北望草木秋，王孙不识山河愁。
垂衣东南成至治，百五十年真梦寐。
只今往事漫蒿莱，文物衣冠俱扫地。
西湖水昏迷钓船，南屏月冷啼杜鹃。
咸平元祐事茫然，梅花杨柳俱忘言。
鄂州老将呼不起，石塔如壶枕江尾。
行殿白日古磷飞，游子无言泪如水。
句
田锡（宋代）

下车逢岁旱，祷庙望秋成。
火轮转曈曨，赤日弥高明。
稻苗已枯死，麦垅不堪耕。
送叶宪 其一
彭汝砺（宋代）

棠棣荣何盛，皇华节更尊。雨深鸿雁泽，春满脊令原。

载锡康侯马，重吹伯氏埙。从来公恺悌，狱讼看平反。
绝句
纡川（宋代）

小径缘溪绿，低檐傍树阴。好峰秋入眼，清月夜窥林。
峡山飞来寺 其一
郑金（明代）

绿树丛中留寺古，白云堆里伴僧閒。听泉定后心如水，理钓归来月满关。

狮子空教存怪石，环猴何事出人间。赏心未了跻攀兴，指点犹疑海上山。
游石桥
黄炏（宋代）

横石圆峰岂偶然，上悬又瀑下澄渊。
我来不为桥难过，待了区中未尽缘。
寄刘禹锡
戴叔伦（唐代）

谢相园西石径斜，知君习隐暂为家。有时出郭行芳草，

长日临为看落花。春去能忘诗共赋，客来应是酒频赊。

五年不见西山色，怅望浮云隐落霞。
宿郑山铺
李公明（宋代）

行役苦行役，凄凉应奈何。
自从多事后，应恨一身多。
草店张灯宿，石桥乘月过。
曳裾悲我计，回首一烟簑。
转应曲·寒梦
王敬之（清代）

寒梦。寒梦。梦被诗魔调弄。醒来吟落灯花，灯暗纸窗月斜。月斜。月斜。巷口柝声敲歇。
和陆成父司户过淮阴县韵三首
袁说友（宋代）

当年三杰共封侯，谁念淮阴为汉留。
不是向来曾蹑足，未容平勃独安刘。
王官瀑布
雷临（宋代）

区区奔走漫华颠，一别王官十四年。
绿玉峡中喷白玉，溉田浇竹满平川。
春思
陆游（宋代）

兀兀治聋酒未醒，霏霏泼火雨初晴。
愁看入户桃花片，闲听争巢燕子声。
百疾侵陵成老大，一春转盼又清明。
兰亭禹庙浑如昨，回首儿时似隔生。
和汉老弟雪中对梅 其四
虞俦（宋代）

舞翻绿羽双垂带，酒引红鳞半晕腮。却是月娥憎独步，故教瑞叶一时开。
济北甄文学有雄才自题名号数十为书问余余定以一鹤归之因作一鹤吟二首 其一
沈鍊（明代）

山河百道拥亭台，独对仙禽夜举杯。解说繁音崇缥缈，不如清影共徘徊。
如梦令·不染俗情非是
谭处端（元代）

不染俗情非是。不慢下贫趋贵。不敢受人钦，自在逍遥云水。云水。云水。守一无为彻底。
望远亭
佚名（唐代）

泛湖劳水戏，饮漱厌清澜。来登望远亭，心目又不闲。

孤峰入座□，高岭横前轩。更复欢长风，萧寥窗户间。

外物能扰人，吾将息其端。归来湖中馆，□户聊自安。
秋望
刘子翚（宋代）

辉辉江日已沉西，隐约余红泛渺瀰。
却上松冈望秋色，偶逢僧话立多时。
视民如伤书呈上饶因其诗次韵
韩淲（宋代）

此话休嘲道学残，忧时当复寸心丹。扶沟在昔多遗绪，西伯于前实肇端。

县邑岂皆椎剥甚，民农惟独抚摩宽。因公善治重拈起，侑坐谁图作美观。
刘仟石诗
孙迈（宋代）

珍重标前史，名教万古存。
谁知刘越石，便是洞天门。
变化终□测，神仙未易论。
后人采扣处，白石又黄昏。
代人上师垣生辰三首 其三
仲并（宋代）

化工作意办春来，斗柄明朝后日回。东风先到江南岸，江山濯濯无尘埃。

灵光葱葱随处有，夜半两两明三台。天遣异人为时出，要作霖雨泽九垓。

明堂藉此一柱壮，他山之木皆凡材。如今国势盘泰华，向来天步屯云雷。

岁岁年年竞是日，人人争欲持寿杯。天知调羹付公手，江梅不为他人开。

长生唯在一清净，别无方丈并蓬莱。
挽王夫人
王庭圭（宋代）

忆昔诸郎从板舆，当时人物渡江初。蓬莱阙外双飞鹤，葬会漳南数郡车。

魄已成仙归阆苑，儿方着足上云衢。紫微即日趋严召，八座无因问起居。
闻说
张宪（元代）

闻说江城破，归心梦里惊。肺肝从此热，手足近来轻。

春事愁花朵，晨斋怯鼓声。平生慕王猛，今日莫谈兵。
咏史诗。房陵
胡曾（唐代）

赵王一旦到房陵，国破家亡百恨增。

魂断丛台归不得，夜来明月为谁升。
鹰盘风
韩淲（宋代）

寂寂鹰盘风，扰扰燕冲雨。空梁如有言，广野亦疑舞。

岂不营窠巢，何尝畏罗罟。仰视复行看，衡门室环堵。
九日咏怀简仁实
李洪（宋代）

登临胜践负幽期，山色溪光日益奇。
那得赐茱来北阙，漫从采菊向东篱。
升虚楚望犹能赋，振履商讴只自悲。
可是閒居爱重九，尉仙落笔有新诗。
山中望篱东枫树有怀成都
陆游（宋代）

五门西角红楼下，一树丹枫马上看。
回首旧游如梦里，西风吹泪倚阑干。
题赵信国墨梅后书宋广平赋
仇远（元代）

素衣喜不污缁尘，贞女江头见似人。
桃李门墙零落尽，江南犹有一枝春。
与石徽音饮酒
王孙蔚（清代）

阅世亦云尽，如君未易遭。交情今管鲍，侠气古荆高。

霜落镫前剑，花飞梦后毫。肯拚倾倒兴，不惜鹔鹴袍。
谯令以眎堰绝色见示次其韵
李流谦（宋代）

我瘠不妨天下肥，期公他日到黄扉。
悯农一念通精祲，定遣惊雷飞。
寄题庞宫便提举山斋二绝
冯时行（宋代）

才及中年便买山，山中何事可怡颜。
当时白传登临眼，物色浑归几案间。
郴江百咏并序·郴江
阮阅（宋代）

不分涓滴溉田畴，只有重滩碍巨舟。
险似瞿塘并赣水，岂能如鉴泻清流。
南坡杂诗 其一 夹径植梅
虞俦（宋代）

三径应缘二仲开，定交笑指岁寒梅。却嫌桃李无区别，下有成蹊俗客来。
晚秋 其七
佚名（唐代）

白日欢情少，黄昏愁转多。不知君意里，还解忆人摩？
德宗皇帝挽歌词四首 其三
白居易（唐代）

业大承宗祖，功成付子孙。睿文诗播乐，遗训史标言。

节表中和德，方垂广利恩。悬知千载后，理代数贞元。
退居
黄滔（唐代）

老归江上村，孤寂欲何言。世乱时人物，家贫后子孙。

青山寒带雨，古木夜啼猿。惆怅西川举，戎装度剑门。
登姜相台 其二
吴栻（宋代）

苑门北出祸匆匆，叩马何人独记公。葬厚欲裁宁诈直，谋南能记倍其忠。

刚各腊后乔林雪，废迹秋来败叶风。华表千年相对鹤，长看碑锁旧亭中。
偈颂二十三首
释云岫（宋代）

海水缩，天风寒。
一阳破坤，六阴生乾。
君子之道日长，小人之道日消。
旅中别赵璞
释智圆（宋代）

策马将登路，星河曙色分。
残灯照离席，来雁咽寒云。
乡远书难到，吟狂酒易醺。
堪嗟经济术，未得致明君。
浴罢
陆游（宋代）

浴罢西轩物色幽，卧看香雾上衣篝。
半廊月白初侵夜，一叶桐飞忽报秋。
老觉年光殊衮衮，病知心事断悠悠。
碧筩且作池边醉，玉色新醅手自篘。
寄冯舍人
王禹称（宋代）

转轮争合滞才华，急诏重乘上汉查。继我已吟红药树，劝君曾汉海棠花。

词随健笔光纶诰，诗落成都灿绮霞。应笑同时东观客，商于憔悴似长沙。
论蝼蝈形
贾似道（宋代）

蝼蝈之形最难相，牙长腿短头尖亮。
尾豁过肩三二分，正是雌头拖肚样。
水调歌头·行客送行客
李曾伯（宋代）

行客送行客，况又值新秋。莼乡此去万里，先我上扁舟。三载乌奴聚首，异县乡情对语，乘月几登楼。去去远蜀口，日日望吴头。丹青手，描不就，此离愁。半生萍梗江汉，别恨最绸缪。远水长空一色，风顺波平如掌，雁序际天游。故旧有相问，犹滞剑南州。
新霁和人韵
刘学箕（宋代）

晚天未霁烟张雾，浮埃蔽空云擘絮。
西山远挂月一眉，澹澹寒辉生绮户。
须知仰视天中央，清飚震拂银河光。
人影在地林影散，月出皎兮星斗璨。
金山 其一
释居简（宋代）

弹压奔鲸障怒飞，削成峭峙不分支。自檐滴外水为地，于海潮中石涌坻。

蜀浪春肥浮棹急，淮云晓湿度江迟。中泠一滴清如玉，弗与滔滔混浊移。
三月四日侍母登舟谢淮阴诸友送至宝应
许传霈（清代）

冠盖动淮阴，河梁携手吟。此乡多蕴结，永夜慰胸襟。

百里联床梦，扁舟故友心。相逢终欲别，不尽玉杯斟。
捣衣杵
杨慎（明代）

戕贼金钴鉧，击贼捣衣杵。今见赵小钱，昔闻杨悯女。
江头别杜殿丞
蔡襄（宋代）

扬子江头南北路，木兰船上往来人。
年华衮衮东流水，世事劳劳薄宦身。
回首天涯成远别，忘怀物外自相亲。
津亭共起忧时叹，重记津亭泪满巾。
大雨水忧三堰决坏且念吾挺之在病无与共此忧
李石（宋代）

人道西山有龙穴，雷霆动江二水深。
龙仙且莫坏我堰，我堰一决人陆沉。
高宗祀明堂前朝享太庙二十一首
真宗（宋代）

煌煌神武，再御开轩。
时惠南土，旋定太原。
车书混同，声教布宣。
维天佑之，亿万斯年。
趁凉
乾隆（清代）

谁云广厦不知暑，偶陟高台亦趁凉。
竹解纳风还蔽日，心存无逸却非忙。
收来荷露堪烹茗，伏出燕雏才下梁。
赢得昼长何所事，重翻旧稿一商量。
踏莎行
王哲（金朝）

大道无名，害风有作。踏莎行里成欢乐。因缘脚脚修炼成，莲花步步相随著。

透出清泉，上冲碧落。成雯结盖须磅礴。外馨接引好辉光，内明照耀真丹药。
僧问四宾主因而有颂颂之 其一
释重显（宋代）

如何是宾中宾。云满面埃尘，又曰噫。
淮阴义妇 其二
徐积（宋代）

淮阴妇人何决烈，貌好如花心似铁。杀身沈子须臾閒，身虽已死名不灭。
偈颂一百三十六首 其四十一
释惟一（宋代）

五五午时书，妖邪尽扫除。一堂风悄悄，千古意如如。

蒲饮先春雪，粽餐明月珠。舌头如具眼，醉饱乐无馀。
巫山神女祠
陈琏（明代）

石为础兮枫为柱，梅为梁兮萝为宇。朝行云兮暮行雨，空山寂寥兮谁其与语。

奠椒浆兮荐芳芷，进女巫兮笙竽盈耳。目盻盻兮杳冥，瞻翠鸾兮云里。

郁阳台兮山陬，竖灵旗兮来游。风肃然兮云收，冀少留兮夷犹，无遄返兮使我烦忧。

桂花发兮露零，秋山空兮月明。玄猿哀兮白鹤鸣，怅望不及兮使我凝情。
送瘳子晦倅潮还别四绝 其三
陈淳（宋代）

松窗梅雪岁寒馀，奉别城东古驿头。君去有行应可乐，我来独学重为忧。
记草木杂诗七首 其七 菖蒲
朱松（宋代）

东山在眉宇，未到心郁纡。流泉撞哀玉，清洌生菖蒲。

闻有婵娟子，弃家来结庐。窈窕云雾窗，参差冰玉肤。

绝粒屏香节，仙姿清且腴。迩来隐身去，冷落愁臞儒。

灵方无由乞，石斗移根须。相看意已消，何必见子都。
孤鸾 为尤悔庵悼亡
徐釚（清代）

乱鸦啼歇。正钿瑟空弹，凤箫声咽。为忆梁鸿举案，向谁重说。

梦到故园庭院，恰漫天、谢庭飞雪。枉自金门待诏，怅椒花颂绝。

想少君、德曜芳名揭。羡官诰五花，九霄重接。怎向瑶池去，惹安仁凄切。

回头玉河春暖，又看看、芳菲时节。吟取哀蝉落叶，增几茎华发。
安南送曹别敕归朝
高骈（唐代）

云水苍茫日欲收，野烟深处鹧鸪愁。
知君万里朝天去，为说征南已五秋。
颂古九十八首
释印肃（宋代）

口说难穷意普通，世间希有义和同。
三春万卉皆含笑，装点繁花只一风。
病中书事上集贤钱侍郎
王禹偁（宋代）

郎署领制诰，十年未上坡。
冯唐空潦倒，卫绾是谁何。
犹赖紫垣直，聊遮白发多。
归田未有计，村树绿婆娑。
寻天台山水
孙一元（明代）

桃花洞口流水源，石梁桥畔古苔存。山人遥赠金鹅蕊，笑隔云光无一言。
哀王荆公
张舜民（宋代）

去来夫子本无情，奇字新经志不成。
今日江湖从学者，人人讳道是门生。
谢钱处和惠握青瓜
曹勋（宋代）

暑气侵凌坐起难，忽颁一握满雕盘。
起尝顿觉烦蒸去，熨齿甘香碧玉寒。
偶书
寇准（宋代）

往事都如梦，流年只断魂。
不堪春尽日，细雨欲黄昏。
题王仲山宝界山庄
顾可适（明代）

王子幽栖地，真能谢世缘。湖藏深壑里，门掩半山前。

窈窕寻花径，崎岖错水田。林亭留客坐，啜茗且挥弦。
繇云母峰上大小石楼
屈大均（明代）

独上朱明顶，高寻仙子踪。玉楼夹日月，秋瀑飞芙蓉。

白发几时变，青鸾安可从。何人弄长笛，忽过麻姑峰。
宿观音寺三绝 其一
李之仪（宋代）

倦听帘间点滴声，栖禽初报晓来晴。分明市合人争语，清浊高低各有情。
玉京洞 其一
余爽（宋代）

羽驾归来洞已扃，洞门深锁读残经。琼台一觉仙都梦，不觉松根长茯苓。
题李道士揖云轩
王炎（宋代）

独酌樽中绿醑，自横膝上瑶琴。
笑揖白云为伴，爱渠舒卷无心。
学小楷口占
赵佩湘（清代）

劣不成行字半斜，低头空自笑涂鸦。拈毫羞被旁人见，故向晴窗下碧纱。
寄淮南亲旧
陈应祥（宋代）

一别淮南二十年，寿阳风物想依然。秋深峡石山头寺，夜静浮依月下船。

茅酒沽来常满斗，白鱼买得不论钱。甚时脱此尘埃地，快意飞帆入楚烟。
观物二首
陈文蔚（宋代）

墙东一微物，妙意包藏深。
人皆看枝叶，我独观其心。
萌蘖毁绵绵，茂盛亦骎骎。
从此识天地，生生无古今。
寄叶道卿
宋祁（宋代）

恳乞东南节，贪荣采绣衣。
禁中严助往，江上子牟归。
并觉秋蒪美，时惊夜鹤飞，
遥知具鸡黍，日与故人挥。
别子修二首 其二
释德洪（宋代）

漂泊孤踪一转蓬，语音虽在变形容。瘴乡猿鸟今为伍，蚁穴王侯昔梦封。

海阔盲龟登木孔，山高纤芥落针锋。公归不得参行驭，心折淮南紫翠重。
寄河中田沃兼呈李渎徵君
魏野（宋代）

未遂去蓬瀛，閒居在舜城。
七弦调似性，万卷记如名。
下榻留山相，敲门认竺卿。
中条与太华，窗里见峥嵘。
忆吴越风景 其二
唐之淳（明代）

最忆吴中与越中，千崖烟雨六桥风。歌传桃叶围红袖，酒熟松花注碧筒。

山面城池高阁绕，水心亭院小船通。于今忽作边城客，辜负沧浪一钓翁。
西江月
张孝祥（宋代）

楼外疏星印水，楼头画烛烘帘。凭高举酒恨厌厌。征路虚无指点。

酒兴因君开阔，山容向我增添。一钩新月弄纤纤。浓雾花房半敛。
白鹿泉
梁以樟（明代）

陟险寻源入，危桥石齿连。老梅犹碍日，野鹿不知年。

壁绝山精隐，泉甘药草鲜。夕阳归路滑，人影乱枫前。
秋砧
汪绎（清代）

万户清飙动，疏砧特地哀。杵随凉叶下，响带早鸿来。

长信秋偏早，渔阳猎未回。无衣应不少，刀尺漫相催。
美人
苏泂（宋代）

美人隔秋水，别我今何时。
晨兴念良觌，路远莫致之。
安得双翅翰，飞去东南陲。
矢心菖蒲花，白首以为期。
次韵和石末公闻海上使命之作因念西州怆然有
刘基（明代）

大阃寻常弃郑师，后人休望及瓜期。
豺狼封豕咸登用，都邑人瓜委若遗。
曾见羌夷皆内地，忍闻淮济是边陲。
经纶事业君当念，闻道任嚣髻已椎。
九锁山十咏
王易简（唐代）

古来得道人，一往无留踪。
胡为恋幽绝，努力抗祖龙。
冠簪宛如恋，藓蔓不敢封。
形化影未灭，石坚诚可通。
灵仙去已遥，聊尔惊凡庸。
目昏
梅尧臣（宋代）

我目忽病昏，白昼若逢雾。
窥惊只物双，昼辄下笔误。
来人仿佛是，飞鸟朦胧度。
纭纭孰辨别，此已忘好恶。
金刚随机无尽颂·一合相理分第三十
释印肃（宋代）

方得契如如，倒骑三脚驴。
踏翻毗卢顶，露出一文殊。
宫词
张学典（清代）

内苑繁华柳放丝，御沟流水涨胭脂。欲将心事题红叶，未识随流付阿谁。
徐惇济书报尝过余石林
叶梦得（宋代）

绕涧新添数百竿，故人书为报平安。似闻谡谡山风响，正想阴阴夏簟寒。

老大不能穷蠹简，归来便拟挂尘冠。一杯且觅林间约，莫枉山王废旧欢。
览镜
陆游（宋代）

此头那可著貂蝉，瘦似骑驴孟浩然。
一事比渠差省力，闭门无句与人传。
初夏西湖
欧阳修（宋代）

积雨新晴涨碧溪，偶寻行处独依依。
绿阴黄鸟春归後，红蘤青苔人迹稀。
萍匝汀洲鱼自跃，日长栏槛燕交飞。
林僧不用相迎送，吾欲台头坐钓矶。
过盘龙寺
陈宓（宋代）

刺眼烟光聚野堂，无风荷叶自生凉。
幽人到此心先解，不动边头白鹭行。
潜庵源禅师真赞一
释德洪（宋代）

十年积翠侍立，学得眼横鼻直。平生气压丛林，问著左科背听。

一庵深藏霹雳，舌从教万象自分说。百非四句无处蹲，孤风照人众星月。
南郊大礼庆成诗五首·右赐赦宣德门
苏颂（宋代）

帝陟圜丘，天降之祜。
嘉与士民，均承福祚。
还御端闱，躬布皇度。
鸡星验占，鹄书胪句。
庆浃天渊，恩霏雨露。
涤垢弃瑕，蠲租薄赋。
三泉靡封，五刑几措。
太和充塞，群心率吁。
自古无赦，孰除诖误。
我朝本仁，实清弊斁。
赦匪其私，仁则有裕。
万民以怀，邦基巩固。
依韵和李舍人旅中寒食感事
梅尧臣（宋代）

一百五日风雨急，斜飘细湿春郊衣。
梨花半残意思少，客子渐老寻游非。
戢戢车徒九门盛，寥寥烟火万家微。
今朝甘自居穷巷，无限墦间得醉归。
未央官瓦砚歌
弘历（清代）

哙豨越布皆功狗，相国发纵常居守。楚歌四起霸业堕，汉王南面朝九有。

功成治定作未央，连云榱栋将侈富。翡翠参差覆反宇，日射华光入文牖。

燕啄皇孙炎火微，顿教窥户嗟丰蔀。金铜仙人辞汉去，清泪汍汍湿肩肘。

一木难支大厦倾，荆烟壒露埋形久。何人湔剔供濡毫，青铁视此翻觉丑。

呵之有泽理致精，弊而不坏纯且厚。以静为用故永年，尚卿螺子为文友。

铜雀砚亦擅佳名，陶成四百年以后。共置明窗净几间，阿瞒有知应自咎。

酂侯岂藉是砚传，是砚真因酂侯寿。
秘阁舒职方知舒州
杨亿（宋代）

西昆册府控千庐，铅笔多年校鲁鱼。
厌享双鸡太官膳，贪乘五马使君车。
明光书省辞青琐，天柱仙坛访紫书。
祇恐政成抛印绶，携家深入白云居。
题城张氏放鹤亭
贺铸（宋代）

曾见君家亭上碑，东望风月动闲思。
昔无卜筑如相待，今遂登临是不期。
万顷白云山缺处，一庭黄叶雨来时。
许昌应负重泉恨，当日阳春枉赋诗。
游黄华山
元好问（金朝）

黄华水帘天下绝，我初闻之雪溪翁。
丹霞翠壁高欢宫，银河下濯青芙蓉。
昨朝一游亦偶尔，更觉摹写难为功。
是时气节已三月，山木赤立无春容。
湍声汹汹转绝壑，雪气凛凛随阴风。
悬流千丈忽当眼，芥蒂一洗平生胸。
雷公怒激散飞雹，日脚倒射垂长虹。
骊珠百斛供一泻，海藏翻倒愁龙公。
轻明圆转不相碍，变见融结谁为雄？
归来心魄为动荡，晓梦月落春山空。
手中仙人九节杖，每恨胜景不得穷。
携壶重来岩下宿，道人已约山樱红。
秋雨未已客怀不佳夜诵少陵遣兴诗至生涯能几
章甫（宋代）

日月无停轮，岁律今峥嵘。
夜长客无睡，打窗秋雨鸣。
早寒逼衾裯，儿女声吚嘤。
令人愧老庞，团栾话平生。
燕归梁·绰约彤霞降紫霄
赵鼎（宋代）

绰约彤霞降紫霄。是仙子风标。湘裙明佩响琼瑶。散馥郁、暗香飘。小春十月寒犹浅，妆粉弄梅梢。秦楼风月待吹箫。舞双鹤、醉蟠桃。
再次江左司韵四绝句 其一
许景衡（宋代）

平生学道竟何知，不觉垂垂两鬓丝。六义赖公多比兴，一言犹足慰朝饥。
夕月三首 其二 奠玉币、酌献用《嘉安》。
郊庙朝会歌辞（宋代）

夕耀乘秋，功存宇县。金奏在县，以时致荐。祀事孔寅，明灵降眷。

洁粢丰盛，仓箱流衍。
送呈班叔大名司户
司马光（宋代）

致远必自近，如君岂掾曹。
鱼龙试春浪，松栝露秋毫。
错落辞华富，{左石右坚}{肱月换石}气节高。
垂天起肤寸，无叹走尘劳
和惠国博韵
袁说友（宋代）

平生心赏有高踪，更喜夤缘造化中。
语次欲传须柳子，诗宗不愧是江翁。
无言可究称醇德，有眼能看拜不风。
共睹谢庭兰玉秀。只今攀桂广寒宫。
赠王周士
刘子翚（宋代）

逐客初从瘴海归，平生未识想英奇。
致身不负管城子，报国聊将雕面儿。
舌在壮怀犹未忆，途穷俗眼少相知。
虎头合是封侯相，笑挽天河会有时。
子夜歌三首 其一
沈明臣（明代）

一曲春风《子夜歌》，相望只是隔银河。梁间片月盈盈水，不照郎君照妾多。
蘸水凝香在东山岭耕读亭下
王世亨（明代）

香阁端山下，霏微四望平。湖光澄藻镜，塔影落孤城。

水树连天碧，江烟入夜明。寻芳应有兴，一曲寄吾情。
遣怀
释绍嵩（宋代）

抱瘵便秋晚，无言祗自知。
是身多落寞，半世足飘离。
静阅王维画，闲围李远棋。
慨然叹时命，转觉命堪疑。
贡麟
郑獬（宋代）

麟本出中国，无闻贡海滨。
岂将远方兽，烦我太平民。
烹割罗牲饩，奔趋扫路尘。
汉高尝聘士，此礼属蛮人。
雨中
高翥（宋代）

浓云漠漠雨飞飞，不放东风取次吹。
先自一春晴意少，那堪梅子欲黄时。
无题二十六首选十 其二
夏曾佑（清代）

前年同作京华客，一散搏沙不可完。更忆汪梁江海上，暮云无际隔长安。
送以道赴汉东兵官因呈绣使吴胜这同年兼简李
曹彦约（宋代）

久入功名会，新携辟召书。
忠勤曾策励，奋迅此权舆。
当路心知己，长城指望渠。
只将真实地，持守足安居。
太常引 送赵参政西城别筵
蒲道源（元代）

相君今日已登程。暂车马，驻西城。尊酒若为情。且唤取、双歌送行。远山颦蹙，秋波凝伫，清泪也盈盈。便有遏云声。怎留得、前头＊旌。
崇山堂五咏为通判大乐张侯赋 其二 信美亭
释德洪（宋代）

小停与客登临处，閒暇江山又故丘。最爱名花每含笑，更怜幽草解忘忧。
太庙致斋答韩舍人简
梅尧臣（宋代）

斋舍隔墙东，萧萧槐树风。
声颜虽不接，翰墨遽能通。
未说凉堪饮，唯愁赋少工。
此焉知素拙，试与问杨雄。
梦觉 其二
赵鼎（宋代）

老去人怜百病攻，平生感慨竟谁同。须知一点悬悬念，不在功名富贵中。
社寮杂诗二十首外五首 其三
吴廷华（清代）

秦赘何从问肯堂，闺中瓜瓞蔓偏长。诸姑伯姊家人聚，不见男行见女行。
己卯冬雪夜怀人诗十二首 其一 符象芝
张玉纶（清代）

辽海飘零日几曛，窘于一饭富三坟。又添酒债因留我，数尽诗家祗让君。

风味六朝争上下，笔花五彩落缤纷。一宵话胜十年读，此意凭谁寄暮云。
雪山歌奉寄彭太保
皇甫涍（明代）

雪山嵯峨控西极，寒井阴光混开辟。
千秋鸟道无阳春，北风惨澹吹峨岷。
羽书宵过褒斜道，火入灵关彻昏晓。
愁云百里填城河，帐中银烛然盘陀。
将军狐裘细马驮，弹筝伐鼓金叵罗。
指麾羽扇白玉珂，背河一战收蓬婆。
铭功刻石报天子，麒麟阁上事已多。
忆昔中原全盛日，八方无虞醴泉出。
龙举空悲剑舄藏，海南漠北俱萧瑟。
君王垂衣念西土，钱塘老子不足数。
彭公大梁伫献捷，已见彤弓出天府。
持节心知主恩重，入关更识王臣苦。
文武吉甫非公谁，临洮健儿勇如虎。
骥子朝披玉垒云，鱼文夜湿金堤雨。
阆中一月见节制，烹羊宰牛割清酤。
狼籍衣冠颂破竹，马前父老称安堵。
园陵佳气春氛氲，锦官城中日歌舞。
当时匹马更朝天，又逐轻车过酒泉。
勋名岂数七十战，至今边卒高枕眠。
归来谒帝承明殿，世事那知一朝变。
功成下吏古所悲，浮云蔽日今曾见。
天下惊闻柏台火，匣内空留上方剑。
壮士长歌《梁甫吟》，孤臣独泣瑶池宴。
莲峰落月照黄河，榆谷飞尘暗兰县。
武穆祠西秀水流，一望江山泪如霰。
琼土最暖冬至后尚有菊蕊未开者
李之世（明代）

炎海无霜菊后开，却留蓓蕾待阳回。寒枝未放篱头信，暖律先嘘荻孔灰。
题谢御史所藏水仙花障子是徐子仁所写
王慎中（明代）

二月春犹寒，名花不得看。何意冰玉姿，生君屏障间。

徐生善艺冰时绝，图黄点白意中设。几人入室误闻香，满座寻芳将向折。

可怜花貌类仙人，更诧妙工能写真。绿叶无风长不动，幽英含气四时新。

覆朵云来行雨前，结根石是浣沙年。丹青粉黛俱难别，但道相逢洛水边。
点绛唇 其一
刘一止（宋代）

洞户香凝，宴开特地风烟好。靓妆娟妙。玉雪光相照。

认是桃源，妆水红云绕。真曾到。漾舟人老。应被桃花笑。
减字木兰花·断魂无据
纳兰性德（清代）

断魂无据，万水千山何处去？没个音书，尽日东风上绿除。
故园春好，寄语落花须自扫。莫更伤春，同是恹恹多病人。
浣溪沙（次韵曾吉甫席上）
韩元吉（宋代）

莫惜清尊领客同。已无花伴舞衣红。强歌归去莫匆匆。

细雨弄衣衣弄日，断云黏水水黏空。酴醿飞下晚来风。
望夫山
刘禹锡（唐代）

何代提戈去不还，独留形影白云间。肌肤销尽雪霜色，

罗绮点云苔藓斑。江燕不能传远信，野花空解妒愁颜。

近来岂少征人妇，笑采蘼芜上北山。
送庐陵李宰养直之官兼呈刘寺簿四首
彭龟年（宋代）

入仕不为宰，无异面墙壁。
如何今世人，指作富贵厄。
区区为身谋，反谓第一策。
皇皇百里民，谁为访休戚。
澡身有至理，面垢吾能索。
负北肤所受，非人孰湔涤。
诗人有良玉，犹藉他山石。
况复吾所师，且喜得亲炙。
登塔二首
袁燮（宋代）

尘俗区区咫尺间，著身高处眇人寰。
平生望塔今登塔，聊向风前一解颜。
别宣城元僚府掾二赵柬诸名胜三十韵
释居简（宋代）

大缄遣吏牍，小缄手自抄。两缄九鼎重，只觅一把茅。

把茅住山人，莫识所以然。或云尔当去，云毳风翩翩。

问之何因尔，拱默俟风旨。就列乃陈力，尸素辄屏弃。

静推尸素元，展转竟未安。一日不自营，一日不敢餐。

竹疏不肯蕃，梅瘦不肯肥。豆瘠不加实，菊瘁不受医。

种植系勤堕，肥瘠繄天时。极力敢不勉，强智终奚为。

年年县官租，急不啻星火。今年水粘天，经冬首阳饿。

人言尔何愚，冉冉霜茁颅。料不阅坟典，岂暇观奇书。

所学昧日损，区区使人忿。不识诸方玄，况复众妙本。

列刹鼓钟沸，四方走檀施。问尔胡不然，我则异于是。

懒安只牧牛，琛师独种田。老农与老圃，圣智愿学焉。

日日洗钵盂，吾岂尸吾庐。丁宁勿它斥，只斥山泽癯。

谬闻世道隘，乐此山林大。山林今复然，老我不足汰。

西南天一隅，首丘亦有狐。云为故山雨，珠曾还合浦。

竹扉阒无人，柏子芳袅云。贝叶照窗几，沈潜报知己。
卖花声 送春
庄焘（清代）

新绿满汀洲。月在西楼。池塘脉脉水东流。两岸蛙声鸣夕照，春去悠悠。

往事怕回头。惹起闲愁。物华如梦杳难留。雨后飞花风里絮，身世浮沤。
睍睆二章章六句
湛若水（明代）

睍睆黄鸟，遗音千山。怀我良朋，声闻其先。我之思矣，矧兹德言。

黄鸟睍睆，响传千岑。怀我好友，弗思德音。我之忧矣，矧彼盍簪。
过广济
李彭（宋代）

不到梅川已十年，市桥官柳尚依然。追寻耆旧知谁在，触拨清依不欲眠。

兰若霜钟犹唤睡，平阳宰木上参天。倦游客子心无际，眼尽岗原起暮烟。
霅溪夜宴诗（屈大夫歌）
水神（唐代）

凤鶱鶱以降瑞兮，患山鸡之杂飞。玉温温以呈器兮，

因碔砆之争辉。当侯门之四辟兮，墐嘉谟之重扉。

既瑞器而无庸兮，宜昏暗之相微。徒刳石以为舟兮，

顾沿流而志违。将刻木而作羽兮，与超腾之理非。

矜孑孑于空江兮，靡群援之可依。血淋淋而滂流兮，

顾江鱼之腹而将归。西风萧萧兮湘水悠悠，

白芷芳歇兮江蓠秋。日晼晼兮川云收，棹四起兮悲风幽。

羁魂汩没兮我名永浮，碧波虽涸兮厥誉长流。

向使甘言盛行于曩昔，岂今日居君王之座头。

是知贪名徇禄而随世磨灭者，虽正寝之死乎无得与吾俦。

当鼎足之嘉会兮，获周旋于君侯。雕盘玉豆兮罗珍羞，

金卮琼斝兮方献酬。敢写心兮歌一曲，无诮余持杯以淹留。
壶中天二首 其二
李慈铭（清代）

少年意气，按吴钩岂料，如斯南北。华发萧萧今未老，偏比乌头先白。

鱼釜生涯，燕巢花月，醉死人还直。凭高四望，渡江谁假舟楫。

休说梦想凌烟，笑虚名误，我竟成何物。寂寞文章身后事，偿得草间偷活。

千载公评，一生心血，不堕华严劫。英雄末路，竹根如意敲折。
阅杭州旗兵
弘历（清代）

承平世恐军容弛，文物邦应武备明。已向会稽陟禹迹，便教浙备诘戎兵。

羽林旧将今谁是，七萃材官古莫衡。四十年重逢盛典，行间踊跃倍常情。
题兰亭修禊图
李彭（宋代）

商飙吹汉皋，水满郎官湖。狂策上秋兴，拂尘观画图。

娟然春风面，觞咏聊欢娱。中有超绝人，髯髯多髭须。

笔端吐奇胸，紫凤兼天吴。草木方变衰，安得兰蕙俱。

生绢如无有，酣放间歌呼。可怜谢馀杭，沾醉攲坐隅。

诗悭遭重劾，罚酒输行厨。遥遥数千里，定交在须臾。

金谷望尘友，鸾鸟何其愚。嗟彼许敬宗，握笔侍玉除。

将图来此传，悬知不相如。画中见胜韵，真欲诛奸谀。

临风增想像，候雁度晴虚。
戏呈希古
张耒（宋代）

半世辛勤守黄卷，白头容易过青春。
枕前亦觉春晴否，试问东邻晚起人。
次郑亦山茶韵
黄敏求（宋代）

山谷松风赋响汤，茗瓯今带六经香。
君诗莫道穷无对，高出车声绕九羊。
东门野兴
张弋（宋代）

偶尔行坰野，何曾载酒觞。
草长难望远，树密易寻凉。
月子闻吴唱，渔翁爱楚狂。
还听路人说，□□□□□。
上林八景 其三 挟岚笔架
冯德让（明代）

天地何年铸此山，奇峰七八耸云间。形如笔架峥嵘起，多少行人著眼看。
接家书
恽珠（清代）

书寄平安慰远人，那知对此倍思亲。高堂真否身康健，雁字分飞已四春。
赵使君淮春楼落成二首
陈造（宋代）

五凤规橅到眼中，摘星奇观欲争雄。
客乘云气游三岛，人听歌声指半空。
便拟瑶杯酌银汉，何妨醉面受天风。
胡床不尽登临兴，未觉邦君后庾公。
剑
潘牥（宋代）

并州昔用千金贾，流落人间岁月多。
背有龙文空自宝，世无麟血倩谁磨。
舟次富池寄九江诸公
刘过（宋代）

既无文彩又颠狂，五十馀年梦一场。
错认我为林子晦，也教人唤贺知章。
樽前鹤翅从谁舞，老去槐花尚自忙。
船解酒醒人不见，长江万里水茫茫。
偈颂四十一首
释慧晖（宋代）

金气黄枫半叶红，晚来渔客倚青松。
多多动梦夜凉路，处处偷光午月峰。
长安万里景，大阳千里道。
大悲阁前是鼎州，黄鹤楼前鹦鹉洲。
汤寿乡察推写岩求赞
释正觉（宋代）

形仪潦倒，气貌寒槁。
野云自閒，岩树谁老。
性元静而妙存，体本岩而空了。
幻世应诸缘，荒田不拣草。
风烟望断兮鸿影冥冥，天水相连兮秋容渺渺。
蕉林书屋绝句
梁清标（清代）

淡烟晴日满帘栊，春色依依上小红。客为看花频载酒，海棠开否问东风。
韩漳州书报彻上人亡因寄二绝
柳宗元（唐代）

早岁京华听越吟，闻君江海分逾深。

他时若写兰亭会，莫画高僧支道林。

频把琼书出袖中，独吟遗句立秋风。

桂江日夜流千里，挥泪何时到甬东。
赠灵谷山人
黄裳（宋代）

无缘一步如秦湘，有缘千里如门墙。山人安得不相访，□如昔也同行藏。

自从别后乐何处，灵谷山中养冲素。懒与尘凡争是非，拂袖俄趋长乐府。

十洞真人怀宿契，阴使来陈掌中示。不著乎书惟口传，千古茫然索根蒂。

或乱枝条无计寻，大还只欠铅中金。

玉简朱书落吾耳，安用冥搜绕天地。紫玄忽见老翁笑，家住昆崙何杳杳。

神炉已寘龙山椒，蓬壶可听东溟潮。温泉名界甘复泚，一毂符行坎宫沸。

七十二候承天时，三五一法明天机。晤言再卜春为期，冲和有道当依归。

山水多誇武林好，更有龙椒惬幽抱。桃源惟在山腰间，越出寸碧窥吴峦。

雷驱猛雨玉龙过，月明人上朝元坛。五符金鼎任还返，须知造化由阴丹。

愿屈冲和讲幽秘，莫独云山孕铅水。紫府宾，丹台身。

去来在我若为情，谷风时送步虚声。山花径，水月沼。

乐因谈到长生妙，偶坐俄行无事了。或将得一问因缘，江天为指归舟到。
和祖龙图见寄
邵雍（宋代）

吾家职分是云山，不见云山不解颜。
游兴亦难拘日阻，梦魂都不到人间。
烟岚欲极无涯乐，轩冕何尝有暂闲。
洛社交朋屡相约，几时曾得略跻攀。
忆小儿
蔡戡（宋代）

中年再举子，可喜亦可怜。半晬已知父，举手拊我肩。

欲别不忍已，离怀重悽然。儿生苦多病，此念有拳拳。

江声鏖旅枕，展转不得眠。恍若闻儿声，常如在目前。

我思不能已，汝病何当痊。王事相促迫，平明又加鞭。
铜官渚守风（渚在宁乡县）
杜甫（唐代）

不夜楚帆落，避风湘渚间。水耕先浸草，春火更烧山。

早泊云物晦，逆行波浪悭。飞来双白鹤，过去杳难攀。
秋夜
蒋佩玉（清代）

锡魄动秋光，淡淡云轻护。夜静独凭栏，徘徊时坦步。

清露湿罗衣，商飙来远树。河汉碧迢迢，微茫星斗布。

丛桂影婆娑，广寒疑有路。
水调歌头·玉斧折丹桂
佚名（宋代）

玉斧折丹桂，锦绣拂银河。蟠胸虹气千丈，捧砚唤宫娥。三度花虹五马，一笑毫挥万字，何处不恩波。试问老仙寿，铜狄几摩挲。舞槐龙，垂艾虎，弄清和。湖山风月，且与吟笑侧金荷。明岁端阳时节，人在薰风殿阁，凉意入赓歌。宣劝滟昌歜，叠雪赐香罗。
和郭倅见寄
毛滂（宋代）

折节何须万夫后，蟹螯居左杯居右。
先生老傀谁使然，天孙安居司唾呕。
尚无一字得三缣，何如卖之不龟手。
与公正自一家人，公家日月余扃牖。
每得新诗如见公，风流好在灵和柳。
题舆那听仲举辞，宣室应怀贾生久。
当年竹马定不乏，旧雨垫巾无恙否。
我今信手任翻羹，谁解苦心杯置肘。
看公隽翮当在前，笑我劳驱空晚朽。
东山掩鼻直枳，庸肯嗫嚅论不偶。
槛中摇尾未必然，试看於菟薄栏吼。
句
许景迂（宋代）

野店青辟户，春船绿涨篙。
问皇甫十
白居易（唐代）

苦乐心由我，穷通命任他。坐倾张翰酒，行唱接舆歌。

荣盛傍看好，优闲自适多。知君能断事，胜负两如何。
过少林辄书四韵兼诒长老庆禾士
王得臣（宋代）

天入千岩碧，林收曼古春。静中深有境，险外绝无邻。

宦牒婴污色，禅关脱世尘。安心无觅处，断臂为何人。
开元天宝杂咏 失题
萧立之（宋代）

蛛丝卜巧对西风，岁岁佳期此夕同。谁道禁宫天共远，他时言语出临邛。
寄陈州朱教授三首
张耒（宋代）

殷勤寄语朱夫子，僧舍花前亦举觞。
学舍萧条官职冷，不知谁与戴姚黄。
挽董澜溪二首 其二
王圭（唐代）

嗜学尝忘味，说诗堪解颐。竹林虽晚会，濠上独深知。

兰畹无留馥，凤巢空旧枝。停云正愁望，横笛未休吹。
显仁皇后挽词三首 其二
王十朋（宋代）

八秩年无憾，三仁谥有辉。瑶池燕仙侣，窆石葬遗衣。

忽睹龙輴去，犹疑騩驭归。圣情哀不尽，泪向禹陵挥。
春日田园杂兴
朱孟翁（宋代）

鋀饤蔬槃已竹萌，如何布过未催耕。
牧儿懒散骑牛过，游子牵催信马行。
秧际窥鱼翅白鹭，花间捎蝶下黄莺。
东风岁岁添新绿，独我霜髯多峁茎。
偈颂九十三首
释梵琮（宋代）

东山水上行，乾元利贞亨。
誵讹一个字，才子竞头争。
赠栖隐洞谭先生
孟贯（唐代）

先生双鬓华，深谷卧云霞。不伐有巢树，多移无主花。

石泉春酿酒，松火夜煎茶。因问山中事，如君有几家。
独坐
陈师道（宋代）

文章平日事，风竹莫年须。
衰疾悬知此，霜毛不更除。
一丘吾欲往，百亩有如无。
魑魅须游子，乾坤著腐儒。
扣门闻啄木，唤酒有提壼。
门径无行迹，秋来不遣锄。
淳熙三年发皇后册宝十三首
佚名（隋代）

硕人其颀，公侯之妻。
翟藋以朝，象服是宜。
如星之共，逆月之辉。
母血既瞻，群心则夷。
寄平江王元俞治中并呈孟君复总管
方回（元代）

两玉人俱出相家，一时顿有富才华。
登楼赋咏追王粲，落帽风才致孟嘉。
未肯一茎生白发，相逢九日醉黄花。
苏台欲往何由得，独立吴山眺晚霞。
七夕三首
宋庠（宋代）

一夕欢娱凤帐秋，晓天归驾待琼辀。
银潢便是东西水，不独人间有御沟。
闰九月游钱塘南屏诸山
张翥（元代）

山僧领客兴何长，慧日峰前俯大荒。旧俗尚传三令节，人生难大两重阳。

丹枫换叶随秋老，黄菊留花过闰香。更与摩崖访陈迹，西风吹冷薜萝裳。
呜呜
陈起（宋代）

呜呜画角悲，又复掩柴扉。
夜月云千里，春城水四围。
连宵灯报喜，几日鸟啼归。
飞尽东郊絮，谁怜尚夹衣。
时雨三首 其一
张侃（宋代）

旬日风消雨，今朝山出云。柳深开润色，荷靓匝清芬。

江燕新调语，沙鸥自引群。农人相贺语，田亩可耕耘。
汉宫春
张鎡（宋代）

登眺，因次来韵，代书奉酬

城畔芙蓉，爱吹晴映水，光照园庐。清霜乍凋岸柳，风景偏殊。登楼念远，望越山、青补林疏。人正在，秋风亭上，高情远解知无。

江南久无豪气，看规恢意概，当代谁如。乾坤尽归妙用，何处非予。骑鲸浪海，更那须、采菊思鲈。应会得，文章事业，从来不在诗书。
奉使设宴戏掷笼筹
朱湾（唐代）

今日陪樽俎，良筹复在兹。献酬君有礼，赏罚我无私。

莫怪斜相向，还将正自持。一朝权入手，看取令行时。
乌石山
黄某（宋代）

□□□□石，硉突倚山颠。
□□□羊伏，漫漫万马联。
何年□□□，终古□桑田。
□□□□□，□仙□允传。
得贡甫巢县书云阻风
刘敞（宋代）

别离常作恶，衰老异他时。望望风波苦，悠悠见女悲。

江空人迹绝，天迥鸟飞迟。若复无双鲤，何由慰我思。
张汝成自东鲁至过访邸中二首 其二
李英（清代）

怜君东岳至，把袂值三春。上苑莺声动，千门柳色新。

江关回紫气，边塞净烽尘。斗酒那辞醉，论交有故人。
魏辰州生日
赵蕃（宋代）

昔在思文献，今焉见典刑。
玉良中有韫，陂广外无外。
毓秀舒淮水，飞声出汉廷。
恩虽予符左，官来继毡青。
谕俗书阴德，传家刻孝经。
庶几相感格，于以称丁宁。
万象皆春气，斯人乃德星。
否臧斯列上，耳目岂途听。
松茂寒仍秀，兰幽远更馨。
不惟归盛美，并用祝修龄。
临江寺僧以金线猿皮蒙棐几
黄庭坚（宋代）

蒙茸冒枯几，想像挂霜枝。
永失金衣友，文章安用为。
次韵偶书
孔平仲（宋代）

凄风下残叶，疏雨滴黄昏。山气先冬冷，江流入夜浑。

无兵诛二鄙，有策济群元。郁郁平生志，凭谁荐一言。
过菂园谒黎忠悯公祠
梁以壮（明代）

板桥祠屋在，遗像肃斜矄。高咏摇南岳，孤忠冷画云。

莲心如不散，兰影未曾分。次第看鸾鹤，清风远更闻。
送丁西丘
林文俊（明代）

丁君自是东吴英，读书多似郑康成。夜光暗掷无人识，西丘结屋学逃名。

虽曾荐起至王国，鲈鱼味好薄侯鲭。伊昔汉五侯，气势何翕烈。

子云之笔札，君卿之唇舌，出入门下附炎热。当时裘马虽轻肥，惜哉白圭已玷缺。

岂若西丘短褐骑羸马，来往江湖自潇洒。短刺不投公府中，长裾耻曳侯门下。

今年金陵初识面，爱子风情何邈缅。玉麈高谈坐为倾，彩毫题句人皆羡。

凤凰台，白鹭洲，南朝古寺都游遍。一朝兴尽忽辞归，向我索诗入行卷。

君行君行慎勉旃，他日试看高士传。
送侄赴廷试
吴芾（宋代）

我是田家本业农，偶然两世到蟾宫。
书生天幸有如此，岂复更忧吾道穷。
秋日湖西晚归舟中书事
林逋（宋代）

水痕秋落蟹螯肥，闲过黄公酒舍归。
鱼觉船行沉草岸，犬闻人舍出柴扉。
苍山半带寒云重，丹叶疏分夕照微。
却忆清豀谢太傅，当时未解惜蓑衣。
淳熙六年春帖子词·皇后合五首
崔敦诗（宋代）

何处春来早，光风入九门。
未翻池荇翠，先著壁椒温。
制衣词
陈汝言（明代）

妾把春蚕丝，动向寒窗织。
织成鸳鸯纹，洗花染春色。
谁知裁剪鸳，为郎三叹息。
郎身别已久，长短今未识。
聊将梦中见，仿佛试刀尺。
霜天万里途，特寄泪沾臆。
愿郎衣着鸳，细看针线迹。
雨后过华岳庙
李山甫（唐代）

华山黑影霄崔嵬，金天□□门未开。雨淋鬼火灭不灭，

风送神香来不来。墙外素钱飘似雪，殿前阴柏吼如雷。

知君暗宰人间事，休把苍生梦里裁。
送同年杨元直持宪节湖南二首
冯时行（宋代）

天阔风高旆纛轻，江清沙白映扬舲。
西岷峻极开文纪，南斗昭垂并使星。
已见帆头湖水白，犹看柂尾蜀山青。
祗应直上裁天诏，楚甸风烟暂一经。
山居杂诗九十首
曹勋（宋代）

白日忽若暮，北风天正寒。
浓阴欲酿雪，云侣商量间。
群儿竞喜跃，婢子争仰看。
命席拨瓮碧，取醉期尽欢。
贫居春怨
雍陶（唐代）

贫居尽日冷风烟，独向檐床看雨眠。

寂寞春风花落尽，满庭榆荚似秋天。
昨为许进之书胎仙字因以名其室或疑欠舞字者故作此以解之
朱熹（宋代）

寒山寒月冷飕飕，只影孤桐万里游。帝乐梦回三叠远，胎仙舞罢一帘秋。

未愁悄寂无人会，只恐蹁跹不自休。却笑蕊珠何处所，两忘蝴蝶与庄周。
次韵宇文德蒙春日道中二首
郭印（宋代）

满目风光丽，春连几处村。
江山挑客思，挑李忆家园。
飘泊流三峡，穷通付一樽。
菟裘如可老，归去葺衡门。
早泊江城三首
董嗣杲（宋代）

归栖藉知旧，相视绝秦越。
无言叹生浮，尘鞅磨岁月。
数时苦驰鹜，百计学休歇。
芒鞋起庐峰，掀泥挑笋蕨。
提刑司封以邻霄台佳什垂示辄成拙篇以登厚贶
蔡襄（宋代）

峭拔几千仞，孤高无四邻。
低回倾北斗，突兀起东闽。
缔结青云上，登临沧海滨。
溪山来面势，歌吹彻穹旻。
子夜先看日，阴崖后得春。
三韩空琐碎，万落自埃尘。
使者风流在，诗人格调新。
骊珠忽投我，神笔动惊人。
平昔持州契，于今识路津。
去天知不远，咫尺仰威神。
立春前一日雪
方岳（宋代）

历眼看看剩浃旬，山河大地一齐新。
不成过腊都无雪，只隔明齐便是春。
夜半有谁过剡曲，年丰无处不尧民。
草亭只在梅花外，知与人间隔几尘。
郢城西楼吟（一作郎士元诗）
张继（唐代）

连山尽塞水萦回，山上戍门临水开。珠帘直下一百丈，

日暖游水自相向。昔人爱险闭层城，今人复爱闲江清。

沙洲枫岸无来客，草绿花开山鸟鸣。
贯庄调灯五首 其三 百鸟
徐搢珊（清代）

鹤不能飞凤不吟，登台队队出珍禽。笙箫弦管和仙韵，宛似琼林奏好音。
鸿濛歌
毕仲游（宋代）

山川鸿濛火未流，祝融羽卫行九州。南方有气缠斗牛，乃生之人宜公侯。

谏书十上辞不留，绣衣夜过咸阳楼。清谈玉帐羌戎羞，羽林超距閒貔貅。

单车弭节浉岸游，世间万事公无求。兹辰歌舞良燕休，满堂宾客来曹刘。

再拜酌酒交献酬，文彩照耀珊瑚钩。愿公寿考踰山丘，以八千岁为春秋。
赠桂岩杨相士
文天祥（宋代）

荣悴纷纷未可期，夕多未振已朝披。
得刚难免于今世，行好须看有验时。
萱昼堂前惟有母，槐阴庭下岂无儿。
好官要做无难做，身后生前是两岐。
口占三首 其一
赵蕃（宋代）

殷勤语舟子，举棹莫匆匆。恐怕鸳鸯伴，飞息不得同。
谢朱郎中
张埴（宋代）

春风六辔丝，光华塞樊川。
川上此何日，所向生奇妍。
金山万丈高，但见兀在前。
白头分堕落，剨叫鬼擘然。
青黄夺众目，不认沟中捐。
冥冥亦奚能，幅之使无迁。
由来造化手，一种雨露偏。
赋形大块间，受气小物先。
谁意王粲孙，主人亦如天。
买茸绣为图，香火长结缘。
夏日偕云浦鹤亭郊外纳凉 其二
戴亨（清代）

泽阅怀已澄，念复前山结。引步缘沟塍，菰蒲度曲折。

流水淡容与，高云驻修樾。披襟畅遐睇，西峰翠如涅。

羲驭顿阴厓，游情眷芳洁。凉飔不断吹，惆怅林泉别。
挽石珠山玑万户
李昱（明代）

平生礼乐作元戎，馀事机谋立武功。铁马南征如昨日，戈船东下忽秋风。

龙文夜泣床头剑，苔锦朝侵壁上弓。最忆阊门旧碑石，人人堕泪说羊公。
题颜景彝八窗玲珑 其一
文天祥（宋代）

我闼无纤埃，风日自清好。面面有芙蓉，何如交翠草。
仲秋初度登太武岩，次蔡发吾韵
卢若腾（明代）

奇观十二岂虚哉，衰乱谁珍能赋才；兴到狂歌频看剑，人来载酒且衔杯。

夜阑独伴鸡声舞，晓望何多蜃气台；弧矢半生成底事，可堪白发鬓边催？
次韵无为使君尊兄见寄之什
张栻（宋代）

江山接境相望近，风雨一春音问疏。安得从公苕霅上，幅巾一叶卧看书。
既出都门望西路发有作 其二
李孙宸（明代）

谁令渝高蹈，怀禄入承明。十载铅与椠，悠悠竟何成。

情澹圭组薄，恋深犬马轻。远辞承华侧，秖役潞子城。

衔命俨陨越，敕躬每屏营。揽衣遵遥渚，整辔骛脩坰。

岭南隔天末，何日抗归旌。
勉毕元明
邹浩（宋代）

男儿数偶奇，不必苦嗟咨。颜子犹箪食，庄生亦布衣。

百年容易老，万卷卒难窥。致力宜为者，腾骧自有时。
在金日作·选二
宇文虚中（宋代）

满腹诗书漫古今，频年流落易伤心。
南冠终日囚军府，北雁何时到上林？
开口摧颓空抱朴，协肩奔走尚腰金。
莫邪利剑今何在？不斩奸邪恨最深！

遥夜沉沉满幕霜，有时归梦到家乡。
传闻已筑西河馆，自许能肥北海羊。
回首两朝俱草莽，驰心万里绝农桑。
人生一死浑闲事，裂眥穿胸不汝忘！
和成都转运判官孙圣微见寄
吕陶（宋代）

文章平昔擅才名，使指于今总列城。甲乙常联榜中第，东西俱作剑南行。

清吟愈觉交朋厚，老别难堪岁月惊。惟喜归途近霄汉，吾乡留得是嘉声。
为同邑谢方山观察题槐寺祭诗图
夏孙桐（清代）

饯岁两番萧寺酒，怀人一卷桂林诗。遥簪碧玉春犹梦，画烛红屏晓未移。

老去篇章增跌宕，閒中岁月耐将持。宣南掌故槐龙记，付与他年话鬓丝。
神宗皇帝挽词 其一
徐积（宋代）

顾托艰难后，宫城昼闭关。师屯五校肃，日驭六龙閒。

易贮金茎露，难寻玉府山。裕陵人散后，犹望白云閒。
贼平贺本路史禽良叔弥忠四首
王迈（宋代）

六十青蚨米五升，儿童满口说常平。
方愁饯火无聊赖，一沐恩波得并生。
真佛现身来救度，老天著眼自分明。
从今闽粤家生子，定把君侯姓作名。
暮春始闻雷
陈普（宋代）

仓庚杜宇已喧卑，出地奔空独尔迟。
六合中间皆起处，一更前后恰来时。
吝蜗封闭俄惊破，迷蝶沈酣恐未知。
菌蠢蛰龙安静退，不妨奋豫小愆期。
送元简上人适越
刘禹锡（唐代）

孤云出岫本无依，胜境名山即是归。久向吴门游好寺，

还思越水洗尘机。浙江涛惊狮子吼，稽岭峰疑灵鹫飞。

更入天台石桥去，垂珠璀璨拂三衣。
挽故人
阳枋（宋代）

公生百载下，学契五峰心。
崇鼎屹重器，洪钟希太音。
词源擅翻海，句律善舂金。
材古谁人识，清歌和惨吟。
景陵湖中宿人村
陈杰（宋代）

孤撑出丛苇，小泊得疏林。
两岸桑麻地，一川杨柳阴。
鹭拳沙碛远，人语竹篱深。
惟有波间月，照予行役心。
福州古田宰李堪
杨亿（宋代）

由来百里应华星，何况牛刀乍发硎。
五柳不须轻印绶，七闽聊且访图经。
雪天畅饮连浮白，海县抄书剩杀青。
公暇好裁封禅颂，圣皇将欲驾云亭。
题黄氏贫乐斋
真德秀（宋代）

道乡曾举龙门话，认作玄关透悟机。
儒佛差殊真眇忽，请君参取是耶非。
唐多令·雨过水明霞
邓剡（宋代）

雨过水明霞。潮回岸带沙。叶声寒、飞透窗纱。堪恨西风吹世换，更吹我、落天涯。
寂寞古豪华。乌衣日又斜。说兴亡、燕入谁家。惟有南来无数雁，和明月、宿芦花。
寄知止二绝 其一
吕本中（宋代）

少年乐事未全谙，疾病侵凌已不堪。尚喜步兵频入梦，梦中犹复似曹南。
山中
袁燮（宋代）

古松奇石水潺潺，小小茅庵一两间。
野性自知难适俗，山林僻处且偷閒。
又拟古八首 其四
胡应麟（明代）

肃肃金风至，大火时西流。游子异乡县，中夜怀百忧。

驱车驾言迈，奄忽岁已秋。登高望故里，江汉何悠悠。

佳人在远道，欲济无轻舟。同心日夜隔，涕泪纵横流。

愿为南飞翼，万里行相求。
水龙吟·一九四六年冬，珞珈风雪，纡情难遣，寄调水龙吟
萧萐父（唐代）

天风夜度龙沙，飞来万里彤云冷。琼蕤飘散，羽衣轻坠，籁虚林静。

体物成形，凌空作态，纷纷成阵。正湖山清绝，客怀悽悄，凭栏意，知谁省。

遥想千家野哭，正都门、酒温歌竞。塞雁惊烽，哀鸿遍地，月寒风噤。

剑外心期，吟边怀抱，怕催青鬓。步溪桥、天心何处，问梅花讯。
庭中鹪鹩来巢感而成咏
罗洪先（明代）

微鸟来相狎，枪榆惬静观。幸无千里翼，得共一枝安。

易食疑量分，深栖似避难。谋生倘类此，留滞岂须叹。
和秦太虚湖上野步
陈师道（宋代）

晓风疏日乍相亲，黯黯轻寒拂拂春。
触目渐随红蕊乱，经年不见绿条新。
宁论白黑人间世，懒复雌黄纸上尘。
十里松阴穷野步，暂时留得自由身。
又和项服善二
王十朋（宋代）

风云频惨淡，草木屡苍颜。诗里报琼玖，宫中归玉环。

帝庭侯帛至，佛殿宝珠还。更有人清白，鄱阳似鲁山。
和腊日初晴会同僚射饮投壶
韦骧（宋代）

晓风吹雨作晴云，腊日山城已似春。林木欣欣初有趣，郡斋皦皦迥无尘。

祭军雅戏齐酣战，矍圃环观密布鳞。此乐得为知所自，天将丰岁与滁人。
送道上人游方
方干（唐代）

律仪通外学，诗思入玄关。烟景随人别，风姿与物闲。

贯花留静室，咒水度空山。谁识浮云意，悠悠天地间。
西江月
管鉴（宋代）

夜雨落花满地，晓风飞絮连天。苦无春恨可萦牵。只数年华暗换。

生意惟添白发，化工不染朱颜。老来愈觉欠清闲。梦想故园春晚。
文待诏凤兮砚歌并序
郑珍（清代）

郎州太守得片石，云是停云馆主凤兮砚。文家旧物三百年，叹息遗珍眼中见。

我闻二十七砚在当时，并宠争妍皆异姿。曾孙眼枯元血碧，凤兮飘摇何处归。

培远堂中赖有居亭主，太症经国资赞辅。大胜先生思想帖，出门即受钤山污。

景曜流晖嗟命贫，至今老衲写梵文。尔复不为主人辱，太守业与榕门亲。

太守况住姑胥门，红阑旧里相比邻。楚人失弓楚人得，世间木落定归根。

他年竹啸轩中访鸾友，落落殊翁照胥纽。玉磬同时问故寮，尚有音尘无恙否。

抚今感昔怆我神，绝怜八十四岁之老人。心长手软细镌刻，岂期飞下横山村。

两承已是麟鸾种，何况凡鸟为儿孙。凤兮尔不见桉头大元璧，古篆长生祝无极。

汉皇不守未央宫，何论词宗一块石。凤兮凤兮尔德终不衰，吾歌正不为尔一石悲横来。
访赵炼师不遇
鱼玄机（唐代）

何处同仙侣，青衣独在家。暖炉留煮药，邻院为煎茶。

画壁灯光暗，幡竿日影斜。殷勤重回首，墙外数枝花。
马草行
查诗继（清代）

铁甲三千动地来，马蹄杂沓如轰雷。军有供顿马有谷，县官奔走如奴仆。

刍茭比屋困诛求，府胥索钱不即收。君不见江山城头新鬼哭，招魂无人乌啄肉。
寄外兄张会之
赵鼎臣（宋代）

与兄憔悴各他乡，细数平生可断肠。少日父兄俱过隙，老来儿女忽成行。

梦游湖北心常折，身在周南鬓已苍。莫向秋风原上望，脊令飞堕转悲凉。
卧病杂题
陆游（宋代）

鸥鹭驯亭沼，琴书悦性灵。
身叨乡祭酒，孙为国添丁。
烟浦收菰菜，秋山斸茯苓。
虚名吾所薄，未应少微星。
丹山书堂
真山民（宋代）

作室悬知要肯堂，而翁家学颇增光。
一朝衿佩儒簪合，千古诗书屋壁香。
临曲烟霞归羽馆，钟山风月落僧房。
如何只揭精庐扁，解续斯文气焰长。
酬陆司业见寄秋怀之作 其二
严嵩（明代）

云海沧茫隔凤台，两年刚得一书回。敢将胶漆期君并，莫为阴书与世猜。

往日诗篇常在把，几时尊酒定重开。龙山又是茱萸节，珍重登高作赋才。
嘉泰三年皇后册宝十三首
佚名（隋代）

日月临烛，乾坤覆持。
明业二曜，德合两德。
光娥宸极，共恢化基。
膺受茂典，亿载永宜。
吴孺子游人间仅一瓢后破书此慰之
王世贞（明代）

吴郎手携长生瓢，自云巢许同消摇。偶然洗颍瓢破碎，赤手向余不得骄。

男儿有身差足慰，况乃生无向平累。揖予竟作汝南游，别有壶中贮天地。
途中二首·其二
曾几（宋代）

小麦青青大麦黄，新蚕满箔稻移秧。
绿阴马倦休亭午，芳草牛闲卧夕阳。
题安成刘伯深爵瑞里报德堂上白爵图
杨万里（宋代）

君不见书台之北爵瑞里，
安成令君旌孝子。报德堂前松造天，
令宅浩然老居士。居士元无一物遗，
子孙只有牙签三万存。郎君饭此三万轴，
落纸云烟动埸屋。雪中负土成先茔，
感得路人双涕零。更傅雪爵云上随，
天表孝子蹈雪行。即看黄告来告弟，
是时雪爵应再至。
过故城
释斯植（宋代）

故城深巷长苍苔，一度经过一度哀。
尚有楼台搀雨出，岂无花柳向春开。
十年心事今宵梦，千里家书昨日回。
莫上灞陵桥上望，楚天云尽蜀波来。
和王待制出郊马上口占寄兄道损次韵
梅尧臣（宋代）

日暖寒郊不起风，使君车骑出城中。
遥知望处思兄弟，鸿雁连连下远空。
跋黄文若诗卷
杨万里（宋代）

五字长城璧不如，鼠肝虫臂得关渠。竹坡集里曾相识，惊见兰亭茧纸书。
云梦泽有怀太白
冯廷櫆（清代）

南楚大泽七，云梦首江表。幽壑生积阴，弥望皆宿草。

日气开鸿濛，天风吹浩浩。深径留蛇迹，高崖划鸟爪。

未觉沧溟阔，转意彭蠡小。尚怀谪仙人，逸气蹑云杪。

戏弄吴江水，过此穷幽讨。遂就许公宿，永结儿女好。

一夕高兴发，酒酣乌帽倒。南辞桃花岩，东入蓬莱岛。

谒帝三十六，致身外臣早。高风邈难即，短晷催人老。

幂幂尘网中，众缘纷难了。寄讯泽中客，何处最窅窈。

未能学飞云，且愿依栖鸟。
江城子
屈大均（明代）

脂水双塘未褪红。藕花中。有梧宫。西子容光，半作水芙蓉。

半作姑苏台上月，如天上镜，照秋空。
次韵和前漳守马郎中三篇·续观潮
苏颂（宋代）

江皋空阔见东溟，两讯潮随远近生。
夹岸炎天迷雪岭，居人晴日骇雷声。
客帆朝暮乘风去，渔罟东西逐浪行。
尽道波神久恬静，应缘四海正清平。
水仙子·夜雨
徐再思（元代）

一声梧叶一声秋，一点芭蕉一点愁，三更归梦三更后。落灯花，棋未收，叹新丰逆旅淹留。枕上十年事，江南二老忧，都到心头。(逆旅淹留 一作：孤馆人留)
丙辰罢郡得祠
蔡戡（宋代）

世论可怜哉，无心任去来。
狙公徒自喜，鸥鸟浪相猜。
塞马宁非福，池鱼枉见灾。
扁舟从此去，回首谢氛埃。
旗山勾漏洞 其二
徐熥（明代）

丹成不记年，古洞白云边。众水争趋壑，孤峰欲接天。

路危逢乱石，山尽见平田。日暮休归去，还期遇葛仙。
刘春台太守州治有大观天日近雄胜海山连之联因十咏其韵简上 其五
赵完璧（明代）

天地尔我元相近，四知今古钦高韵。何物犹烦暮夜辞，私门争似无人问。
当涂劝驾诗
岳珂（宋代）

礼行鸣鹿盛侯邦，企慕才因既见降。
诏下菑川今第一，才如成纪古无双。
雷声龙化标应夺，笔力牛迥鼎易扛。
老守殷勤折津柳，相期鼓吹辂春江。
落梅风 冬至二阕 其一
黄淮（明代）

玄冥令，广漠风。将大地，一阳催动。喜云物，书祥奏九重。

庆丰年，万民歌颂。
梦礼僧伽大士
周紫芝（宋代）

我观诸佛子，皆以妄自冥。不知有无想，一切俱是妄。

认有以为有，夫岂识无有。如人具诸欲，耳目与鼻舌。

百体俱动作，动作皆有相。耳欲以听声，有耳言可闻。

弦匏与笙箫，皆具诸宫羽。虽然始一奏，有耳悉皆闻。

众生于是时，知声不知耳。众音始一阕，寂静无有声。

倾耳而听之，无一可闻者。众生于是时，知耳不知声。

至于目视色，亦复如耳根。知色为有形，乃以色为有。

宁知本无色，何况于目睫。乃至鼻闻臭，口舌所啖食。

百体诸毛发，意有所为者。行步与坐卧，喘息及呼吸。

方其有为时，无一不为有。诸为悉皆空，了无有一存。

心惟昨所为，恍惚如梦事。我昔礼菩萨，是为真见者。

譬如闻众声，认声为有响。比其不及礼，菩萨那得见。

譬如众声灭，初不闻馀音。始缘以妄情，乃复有见否。

亦如今所梦，见否理不殊。大士笑不言，吾亦无所说。

有如舍利佛，默默对天女。稽首作偈言，犹以言为痛。

云何两无言，而入不二门。我与诸佛子，究竟得成道。
书怀
释函是（明代）

杜宇啼残春已归，病羸犹未脱寒衣。一双黑白悬灯悄，十万云霄方寸微。

独往不知筋力迈，冥通应有劫前机。升遐岂作他生计，静理伽黎对紫薇。
寄题刘巨卿家六咏·来薰轩
杨万里（宋代）

薰风自南来，万象皆披襟。
老子本不热，看他度青林。
菩萨蛮 题月季花神像
王倩（清代）

深红浅白番番换。生来不受春拘管。相对又思家。

闺中曾种它。

惜花情郑重。小倚阑干弄。侬意要亲攀，和伊簪两鬟。
野田黄雀行
李白（唐代）

游莫逐炎洲翠，栖莫近吴宫燕。
吴宫火起焚巢窠，炎洲逐翠遭网罗。
萧条两翅蓬蒿下，纵有鹰鹯奈若何。
王郎中妓席五咏。箜篌
顾况（唐代）

玉作搔头金步摇，高张苦调响连宵。

欲知写尽相思梦，度水寻云不用桥。
次韵唐彦猷华亭十咏其一顾林亭
王安石（宋代）

寥寥湖上亭，不见野王居。
平林岂旧物，岁晚空扶疏。
自古圣贤人，邑国皆丘墟。
不朽在名德，千秋想其余。
赠陈惇贤黄门应诏北上
周瑛（明代）

烟霞自分卧方壶，诏使忽从门外呼。五色石花烹炼惯，补天应不费枝梧。
上姚谏议
刘得仁（唐代）

高文与盛德，皆谓古无伦。圣代生才子，明庭有谏臣。

已瞻龙衮近，渐向凤池新。却忆波涛郡，来时岛屿春。

名因诗句大，家似布衣贫。曾暗投新轴，频闻奖滞身。

照吟清夕月，送药紫霞人。终计依门馆，何疑不化鳞。
奉答文潜戏赠
晁补之（宋代）

倦游年少忆安巢，归梦尝惭断织刀。老去周颙虽有妇，黄经对几夜骚骚。
豨冻宜酒以皮为之入口爽而色可爱客以山谷醒酒冰比之余谓冰鳞物也其性寒比之玉狸又不莹戏成一首
林希逸（宋代）

豚膏鼎化元非胾，切入金盘得许清。鳞雪性寒空细缕，狸霜糟重欠通明。

渠嗟不遇黄山谷，我爱浑如碧水晶。醉后不妨冰著齿，最宜人是味温平。
送都宪张岐镇辽东
吴节（明代）

都宪东行镇大辽，手持丹诏下云霄。叮咛自觉龙颜近，蹀躞何知马色遥。

剩有嘉谟同客算，全凭威望压天骄。胡尘近扫边疆静，快都鸣珂入圣朝。
小斋即事
刘一止（宋代）

怜琴为弦直，爱棋因局方。
未用较得失，那能记宫商？
我老世愈疏，一拙万事妨。
虽此二物随，不系有兴亡。
君仪惠莆田陈紫荔乾即蔡君谟谓之老杨妃者二首 其二
郭祥正（宋代）

红绡皮皱核丁香，日曝风凝玉露浆。不向海边为逐客，长安无此荔枝尝。
百花行
刘禹锡（唐代）

长安百花时，风景宜轻薄。无人不沽酒，何处不闻乐。

春风连夜动，微雨凌晓濯。红焰出墙头，雪光映楼角。

繁紫韵松竹，远黄绕篱落。临路不胜愁，轻烟去何托。

满庭荡魂魄，照庑成丹渥。烂熳簇颠狂，飘零劝行乐。

时节易晼晚，清阴覆池阁。唯有安石榴，当轩慰寂寞。
读史 其十八
殷岳（清代）

孤贵易失和，露才亦濒危。当时贤智过，抗棱长风规。

载祸日相饷，几令无孑遗。林宗步高衢，尚志不繁词。

敬遇贵贱士，壹之以坦夷。明哲保其身，可奉以为师。
阳朔道中两绝 其一
李光（宋代）

北客多誇阳朔山，今朝了了见层峦。定知万壑干岩胜，不似山阴道上看。
冬至前月赴季父梅花之集与韩蒲向宪唐干诸人
胡寅（宋代）

不辞开后苦寒侵，为与骚人托契深。
可但风光回岁律，更分华契掞儒林。
欲歌白雪词难和，试挽幽香力尚禁。
等是美名无玷染，腊梅何事契如金。
破虏凯歌二十四首
周麟之（宋代）

胜负端从曲直分，我军屡捷气凌云。
坐听笳鼓传新曲，不怕蕃家铁塔军。
欹枕
宋祁（宋代）

欹枕风窗雪絮繁，梦回红日转南轩。
栖迟自乐周人什，偃息终南魏国藩。
书习练裙聊弄翰，吟随池草欲迷魂。
疏慵不喜当关报，罗雀先时署翟门。
舟次金山贻了元
张舜民（宋代）

何年灵鹫鸟，飞落大江心。
石壁虽难转，风波不易禁。
楼台分左右，日月见浮沉。
便欲归休庇，长嗟世累深。
咏梅杂诗
张道洽（宋代）

不是梅花契分深，与谁共话岁寒心。
隔溪竹外无人见，自有香来不用寻。
句
邵伯温（宋代）

南充到日黄柑熟，待摘霜包寄远情。
自庆生次子
王大烈（宋代）

屈指春归三月余，葱葱佳气应充闾。
人言再入长庚梦，我喜新添万卷书。
众爱从渠自年少，兰芬看尔长庭除。
吾家积善由来久，当继公侯衮衮余。
偈颂一百零九首
释可湘（宋代）

日月如梭，光阴似箭。
目前一机，万化千变。
甚处见得，西风一阵来，
落叶两三片。
菩萨蛮（元夕立春）
范成大（宋代）

雪林一夜收寒了。东风恰向灯前到。今夕是何年。新春新月圆。
前丛香雾隔。犹记疏狂客。留取缕金德。夜蛾相并看。